stanford-oval/wikipedia huggingface dataset:
ג'רמי דייוויס
ביוגרפיה

דייוויס נולד בטרברס סיטי, מישיגן. אביו הוא סופר הילדים מל בורינג (אנ') במהלך ילדותו נפרדו הוריו, והוא עבר להתגורר בקנזס עם אימו. דייוויס הוא שם הנעורים של אימו של ג'רמי, שאותו אימץ כשמו המקצועי. באמצע שנות ה-70 נפטרה אימו מזאבת והוא עבר לגור עם אביו ואשתו בסנטה ברברה, קליפורניה. יש לו אח, ג'ושוע, ושני אחים למחצה, זאקרי וקתרינה, מנישואיו השניים של אביו. ב-1986 הם עברו לרוקפורד, איווה ושם הוא סיים את לימודיו בבית הספר התיכון, ולאחר מכן למד באקדמיה האמריקאית לאמנויות הדרמה בלוס אנג'לס, קליפורניה.
קריירה

דייוויס החל את קריירת המשחק שלו בשנת 1991. הוא שיחק בעיקר בתפקידי אורח בסדרות טלוויזיה כגון: "שנות הקסם" ו"מלרוז פלייס". ב-1993, הוא לוהק לפרסומת לסובארו.
בשנת 1998 שיחק בסרט המלחמה של סטיבן ספילברג "להציל את טוראי ריאן" לצד מאט דיימון וטום הנקס. דייוויס קיבל ביקורות טובות מאוד על הופעתו בסרט ולאחריהן זכה לשחק ב-15 סרטים נוספים לצד שחקנים ידועים כמו ג'ורג' קלוני. ב-2004 שיחק בדרמת הטלוויזיה של CBS "הלטר סקלטר", אותו חייו של צ'ארלס מנסון, אותו דייוויד גילם.
מ-2008 ועד 2010 הוא שיחק בסדרת הטלוויזיה "אבודים" בתור דניאל פאראדי.
בשנת 2011 היה מועמד לפרס אמי לשחקן אורח בסדרת דרמה על משחקו בסדרה "צדק פרטי". שנה לאחר מכן ב-2012 זכה דייוויד בפרס זה.
בשנת 2014 ביצע הופעות אורח בסדרות הטלוויזיה "חניבעל" ו"קונסטנטין". בשנת 2015 גילם סוכן בטקסס ריינג'רס מתוך הסדרה "עליית טקסס", ששודרה בערוץ ההיסטוריה.
בשנת 2016 התארח בסדרה "לוציפר". בשנת 2017 גילם את דמותו של מלקולם דרייפוס בעונה הרביעית של "סליפי הולו" ברשת FOX. בשנה זו התארח גם בסדרות "טווין פיקס" ו"אלים אמריקאים".
בשנת 2018 התארח בסדרות המצליחות של DC קומיקס "הפלאש", "החץ" ו"סופרגירל".
בשנת 2020 התארח בסדרת הטלוויזיה "FBI".
פילמוגרפיה > קולנוע

| שנה | סרט | תפקיד | הערות |
| --- | --- | --- | --- |
| 1992 | יד על ההדק | ביל |  |
| 1994 | להצליף בקוף | ריי אייבלי | מועמד פרס אינדפנדנט ספיריט להופעת הפריצה הטובה ביותר (אנ') (1995) |
| 1994 | נל | בילי פישר |  |
| 1996 | טוויסטר | בריאן לורנס |  |
| 1997 | עושים את זה | וויליארד "סאני" בארנס |  |
| 1997 | The Locusts | פלייבוי |  |
| 1998 | להציל את טוראי ריאן | רב"ט טימותי אפהאם |  |
| 1999 | רעב מוטרף | טוראי טופלר |  |
| 1999 | The Florentine | טרובי |  |
| 2000 | מלון מיליון הדולר | טום טום |  |
| 2000 | Up at the Villa | קארל ריכטר |  |
| 2001 | חוקרים סקס | אוסקר |  |
| 2001 | סי קיו | פול |  |
| 2002 | Teknolust | סנדי |  |
| 2002 | המזכירה | פיטר |  |
| 2002 | Searching for Paradise | אדם |  |
| 2002 | 29 Palms | הנווד |  |
| 2002 | סולאריס | סנואו | מועמד פרס סטלייט לשחקן המשנה הטוב ביותר |
| 2003 | דוגוויל | ביל הנסון |  |
| 2005 | מנדרליי | נילס |  |
| 2006 | לשרוד עד החופש | ג'ין בראיין |  |
| 2010 | סיפור מצחיק | סמית'י |  |
| 2017 | ליגת הצדק האפל | ריצ׳י סימפסון | דיבוב |
| 2018 | הבית שג'ק בנה | אל |  |
| 2022 | בלאק-פון | מיסטר שואו |  |
| 2022 | The Infernal Machine | אלייז'ה בארט |  |
| TBA | The Fence and the Fox |  |  |
| TBA | Dark Harvest | דן שפרד |  |
פילמוגרפיה > טלוויזיה

| שנה | סדרה | תפקיד | הערות |
| --- | --- | --- | --- |
| 1991 | Dream On | שודד #3 | פרק: "No, I'm Just Happy to See You" |
| 1991 | Shoot First: A Cop's Vengeance | פרחח | סרט טלוויזיה של NBC |
| 1992 | שנות הקסם | אדי הורוות' | 2 פרקים |
| 1992 | מלרוז פלייס | פיט סטולר | פרק: "The Whole Truth" |
| 2001 | The Atlantis Conspiracy | פלאש | סרט טלוויזיה של HBO |
| 2002 | פרויקט לארמי: עיירה עם תקווה (אנ') | ג'דדיה שולץ | סרט טלוויזיה של HBO מועמד פרס סטלייט לשחקן המשנה הטוב ביותר בסדרת טלוויזיה, מיני-סדרה או סרט טלוויזיה |
| 2004 | הלטר סקלטר | צ'ארלס מנסון | סרט טלוויזיה של CBS |
| 2008–2010 | אבודים | דניאל פאראדי | תפקיד ראשי (עונות 4–6); 34 פרקים מועמד פרס סאטורן לשחקן המשנה הטוב ביותר בסדרת טלוויזיה |
| 2011–2015 | צדק פרטי | דיקי בנט | תפקיד חוזר (עונות 2–3) תפקיד אורח (עונות 5–6): 20 פרקים פרס אמי לבידור בפריים טיים לשחקן אורח בסדרת דרמה (אנ') (2012) מועמד פרס אמי לבידור בפריים טיים לשחקן אורח בסדרת דרמה (אנ') (2011) |
| 2014 | חניבעל | פיטר ברנרדון | 2 פרקים |
| 2014 | קונסטנטין | ריצ׳י סימפסון | 2 פרקים |
| 2015 | עליית טקסס | סמל אפרים נולס | 5 פרקים |
| 2016 | לוציפר | ניק הופמייסטר | פרק: "Lucifer, Stay. Good Devil." |
| 2017 | סליפי הולו | מלקולם דרייפוס | תפקיד ראשי (עונה 4); 13 פרקים |
| 2017 | אלים אמריקאים | ישו | פרק: "Come to Jesus" |
| 2017 | טווין פיקס | ג'ימי | פרק: "Part 6" |
| 2018 | הפלאש | ג'ון דיגן / דוקטור דסטיני (אנ') | פרק: "Elseworlds" |
| 2018 | החץ | ג'ון דיגן / דוקטור דסטיני (אנ') | פרק: "Elseworlds" |
| 2018 | סופרגירל | ג'ון דיגן / דוקטור דסטיני (אנ') | פרק: "Elseworlds" |
| 2020 | FBI | קנת' בייטס | פרק: "Hard Decisions" |
| 2020 | הטירון | הבלש ביל סאמרלנד | פרק: "Hand-off" |
טרור ערבי בישראל

טרור ערבי בישראל כולל מעורבות בפעולות טרור שבוצעו על ידי ערבים בישראל מהשנים שטרום קום המדינה ועד היום, ביוזמת יחידים או התארגנויות מקומיות או שיתוף וסיוע לארגוני טרור פלסטינים. מרבית מעשי טרור בישראל הם ממניעים לאומניים או אסלאמיים, ויש פיגועי נקמה המתרחשים בעקבות אירועים אישיים שמבצעי הפיגוע חוו או שחווה עמם.
בשנות ה-1990

ב-14 בפברואר 1992, שלושה ערבים ישראלים מוואדי עארה, בני משפחת אגברייה: אבראהים חסן מחמוד, אחמד אגבאריה ומחמד חסן מחמוד, תושבי מושיריפה ואום אל-פחם חדרו למתחם אוהלים בשטח אש בכרמל הדרומי ורצחו בשנתם שלושה טירונים באמצעות קלשונים. האירוע זכה לשם "ליל הקלשונים".
לאחר הפיגוע ביער מגידו, בו רצח ערבי-ישראלי (מכפר מושירייפה) בדקירות סכין את זוג הסטודנטים שרון שטיינמץ ויחיאל שי פינפטר
באלול תשנ"ט (29.08.1999) כשיצאו לטיול,
נערך דיון בכנסת על "השתתפותם של ערבים ישראלים בפעולות טרור".
בכל זאת, הוערך, שבשנות 9–1996 המגמה הייתה בירידה לעומת ימי פרוץ האינתיפאדה הראשונה.
התייחסות הנהגת ערביי ישראל

מההנהגה האיסלאמית: ב-2012, האימאם נאזם אבו סאלים סכאפה מנצרת הורשע בהסתה לטרור ובתמיכה בארגון טרור על ש"פירש סכאפה השקפת עולם אידאולוגית של הג'יהאד העולמי... פרסם גילויי תמיכה והזדהות עם ארגון הטרור אל-קאעידה והטיף למעשי אלימות". שני ארגוני טרור פעלו בהשראתו, בהם הארגון שרצח את נהג המונית יפים וינשטיין בנובמבר 2009; מנהיג הפלג הצפוני של התנועה האיסלאמית, השייח ראאד סלאח ריצה במאסר על תמיכתו בטרור שהחל מ-2015. במסגרת "מניעת ואיסור הסתה ותמיכה בארגון טרור" נאסר על השייח' לצאת מן הארץ; כמאל ח'טיב, כסגן יו"ר הפלג הצפוני של התנועה האיסלאמית, הואשם בגין שלוש עבירות של הסתה לאלימות, שתי עבירות של "פרסום דברי שבח, אהדה או עידוד למעשה טרור, תמיכה או הזדהות" ועבירה של הזדהות עם ארגון טרור - על דבריו ב-אפריל-מאי 2021, על רקע גל ההתפרעויות האלימות ברחבי הארץ על רקע לאומני-גזעני וחלקם בעת מבצע שומר החומות; האימאם יוסוף אל-באז מלוד נעצר ב-2021 בחשד להסתה לאלימות, טרור ואיומים.
טרור ורשתות חברתיות

דו"ח שפרסם המרכז הירושלמי לענייני ציבור ומדינה לגבי "אינתיפאדת היחידים" שהחלה שנת 2015, הציג את המדיה החברתית כגורם שאפשר למעשה את גל הטרור. שהרשתות החברתיות סייעו בהפצת שמועות ושקרים, רטוריקה שמטרתה לעורר זעם המוני, הדרכות מעשיות לביצוע מעשי טרור יעילים, מודלים לחיקוי ותמריצים חברתיים לבצע פעולות טרור. בנוסף לכך, ארגוני החמאס והפת"ח הוסיפו בהסתה. בספטמבר 2015 הופצו סרטוני תעמולה רבים ברשתות החברתיות, חלקם קראו לצופים לנקוט בפעולה דוגמת "קבלו את ההחלטה בעצמכם, אל לחכות למנהיגים" או פניית "מתי תביע את זעמך?". במקרים רבים הופיעה הסכין ככלי ששימוש בו עשוי להביא לשינוי, ובמקרים מסוימים אף הוצגה מפורשות דקירת יהודים או חיילים כמעשה המתבקש. בהמשך התגברה מגמה זו בסרטונים שהפיץ החמאס ברשתות החברתיות. סרטונים רבים במשך שבועות היו מצוירים בפנייתם לקהל צעיר, כשאחרים יועדו במיוחד עבור נשים. הרשתות החברתיות בלטו כמדיה המאפשרת הגעתם של תכנים אלו, המותאמים במיוחד עבור קהלים מסוימים, אל הקהל אותו הם מנסים לשלהב.
בימי המהומות בישראל ב-2021 נכנס הקשר בין הטרור לרשתות החברתיות למרכז, מה שגרם להגדיר את התופעה בכינוי העיתונאי "אינתיפאדת הטיקטוק" או "טרור הטיקטוק". משטרת ישראל והשר לביטחון פנים, אמיר אוחנה, ייחסו לרשתות החברתיות גורם מעודד הסתה. בכלי התקשורת הוצגו סרטונים בעלי אופי אלים שהפכו ויראלים ברשת הטיקטוק ובפלטפורמות רשת אחרות, בהם ערבים ישראלים הצטלמו כשהם נוקטים באלימות והשפלה כלפי יהודים בישראל, בעיקר בעלי חזות חרדית מאלה שנתפסו, הואשמו בתקיפות ממניע גזעני. במהלך המהומות ניתח ארגון "Fake Reporter" את פעילות הרשת מצד יהודים שקראו לאירועי אלימות כלפי אזרחים ערבים או רכושם, ועל פי ניתוחו מרבית פעילות זו בוצעה בעשרות קבוצות סגורות, בעיקר בטלגרם, ובהם נוטרו אלפי תכנים אלימים לרבות סרטונים המציגים אלימות מפורשת, חדשות כזב ויזמות לביצוע פעולות אלימות. בעקבות הניתוח בזמן אמת, סגרו גורמים מהרשות המבצעת חלק מקבוצות אלו כבר במהלך גל המהומות, ועל פי עדויות ברשתות החברתיות גם ביצעו מעצרים.
ראו גם

טרור פלסטיני
טרור אסלאמי
חוק קומי (מיני-סדרת טלוויזיה)

| --- | --- |
 מבוסס על:  נאמנות עליונה מאת ג'יימס קומי
 סוגה:  דרמה פוליטית
 כותבים:  בילי ריי 
 בימוי:  בילי ריי 
 שחקנים:  ג'ף דניאלס  ג'ונתן בנקס  Steven Pasquale  סקוט מק'ניירי  מייקל קלי  הולי האנטר  ברנדן גליסון  איימי סימץ  ג'ניפר אילי  אונה צ'פלין 
 פסקול:  הנרי ג'קמן
 ארץ מקור:  ארצות הברית 
 שפות:  אנגלית
 מספר עונות:  1 
 מספר פרקים:  2 
 הפקה
 מפיק:  Terry Gould 
 מפיקים בפועל:  הת'ר קדין, שיין סלרנו, אלכס קורצמן, בילי ריי 
 חברת הפקה:  Home Run Productions Secret Hideout The Story Factory
 הפצה:  אולפני CBS 
 עורכים:  ג'פרי פורד 
 צלמים:  אליוט דייוויס 
 מוזיקה:  הנרי ג'קמן 
 שידור
 רשת שידור:  Showtime
 תקופת שידור מקורית:  27 בספטמבר 2020 – 28 בספטמבר 2020 
 קישורים חיצוניים
 www.sho.com/the-comey-rule
 דף התוכנית ב-IMDb
 
חוק קומי (באנגלית: The Comey Rule) הוא מיני סדרה אמריקאית, דרמה פוליטית, המבוססת על הספר "נאמנות עליונה: האמת, שקרים, ומנהיגות" מאת מנהל ה-FBI לשעבר ג'יימס קומי. במיני סדרה מככבים ג'ף דניאלס בתפקיד קומי וברנדן גליסון בתפקיד הנשיא דונלד טראמפ. המיני-סדרה המורכבת משני חלקים שודרה בין התאריכים 27 בספטמבר ל-28 בספטמבר 2020 ברשת Showtime‏.
עלילה

הסדרה עוקבת אחר מנהל ה-FBI, ג'יימס קומי, לקראת הבחירות ב-2016,ומאוחר יותר בחודשים הראשונים לנשיאותו של דונלד טראמפ. בשנת 2015, קומי מבקש ממארק פ. ג'וליאנו להישאר כסגן מנהל ה-FBI להוביל את חקירת שרת הדואר האלקטרוני של הילרי קלינטון "Midyear".
בשנת 2016 ג'ורג' פפאדופולוס, יועץ לקמפיין טראמפ נמצא בפיקוח שירותי הביטחון האמריקאיים, על רקע טענות שמינהל הביון הצבאי הרוסי גייס את קרטר פייג כנכס. נטען כי פול מנפורט עובד בשכר עבור האוליגרכים הרוסים אולג דריפסקה ודמיטרו פירטש. החקירה מגלה עדויות לא מאושרות לכך שלממשלת רוסיה היה מידע מזיק על דונלד טראמפ כששהה במלון ריץ-קרלטון במוסקבה בשנת 2013.
לאחר שסגרה את חקירת קלינטון ביולי 2016, לשכתו של קומי פותחת מחדש את החקירה מכיוון שכמה מיילים של הילרי קלינטון מופיעים בשערורי חדשה במחשב הנייד של אנתוני ויינר.
הפרק הראשון מסתיים בדיווחי חדשות על כך שהילרי קלינטון קוראת לדונלד טראמפ לוותר על הבחירות למענה.
בפרק השני, ראשי קהילת המודיעין האמריקאית אומרים לברק אובמה שרוסיה מעדיפה שדונלד טראמפ הידידותי יישב בבית הלבן ויקדם את פירוק נאט"ו, יפסיק את הסכם הגרעין באיראן, יאפשר קידוחי נפט בקוטב הצפוני, יקים מסלול לפלישה טורקית נגד הכורדים, יפתח במלחמת סחר עם סין ויזרע מחלוקת מעל לכל.
שגריר רוסיה בארצות הברית, סרגיי קיסליאק לוחץ על מייקל פלין לסיים את הסנקציות הכלכליות נגד רוסיה לאחר שאובמה מגרש 35 דיפלומטים רוסים ומכריז על סנקציות נוספות על רוסיה. לאחר הבחירות ב-2016, ג'יימס קלאפר וראשי מודיעין אחרים דנים בתיק חקירה עם אובמה במהלך תדרוך בבית הלבן.
לאחר בחירתו של טראמפ בשנת 2016, ראשי המודיעין האמריקאי נפגשים עם אנשי קמפיין טראמפ במגדל טראמפ שבניו יורק כדי להצהיר כי סוכני ממשלת רוסיה משתמשים בחשבונות מזויפים של מדיה חברתית ביוטיוב, פייסבוק, טוויטר ואינסטגרם כדי לשכפל תעמולה בעד טראמפ מרוסיה היום ורדיו ספוטניק. קומי גם מאשים את הרוסים בהתקפות בעת הליך ההצבעה עצמו. ה-FBI מיירט חמש שיחות טלפון שבמהלכן נדונו הקלות בסנקציות בזמן שמייק פנס אומר לתוכנית Face the Nation כי שיחות הטלפון בין קיסליאק לפלין היו על הבעת תנחומים על התרסקות המטוס הרוסי.
טראמפ מארח את קומי לארוחת ערב פרטית בבית הלבן; במהלך הפגישה, טראמפ דורש נאמנות. לאחר מכן, טראמפ מפטר את סאלי ייטס, התובעת הכללית. טראמפ אומר לקומי שהוא לא נתן "מיליארד דולר לאיראן כמו שנתן אובמה." טראמפ ממשיך ומבקש מקומי לבטל את חקירת ה-FBI על מייקל פלין.
הפרק השני מסתיים בפיטוריו של קומי יחד עם התפטרויות, מינוי מחדש ופרישות של כמה פקידים שמונו ב-FBI ובמחלקת המשפטים.
שחקנים ודמויות

ג'ף דניאלס בתפקיד ג'יימס קומי
ברנדן גליסון בתפקיד נשיא דונלד טראמפ
הולי האנטר בתפקיד סאלי ייטס
מייקל קלי בתפקיד אנדרו מקייב
ג'ניפר אילי בתפקיד פטריס קומי
סקוט מק'ניירי בתפקיד רוד רוזנשטיין
ג'ונתן בנקס בתפקיד ג'יימס קלפר
אונה צ'פלין בתפקיד ליסה פייג'
איימי סימץ בתפקיד טרישה אנדרסון
סטיבן פסקוולה בתפקיד פיטר סטרזק
פיטר קויוטי בתפקיד רוברט מולר
ויליאם סדלר בתפקיד מייקל פלין
טי אר נייט כמו ריינס פריבס
קינגסלי בן-אדיר בתפקיד הנשיא ברק אובמה
בריאן ד'ארסי ג'יימס בתפקיד מארק ג'וליאנו
סטיב זיסיס בתפקיד ג'ים בייקר
שון דויל בתפקיד ביל פריסטאפ
ריצ'רד תומאס בתפקיד צ'אק רוזנברג
סאן גלאגר בתפקיד ג'ים ריביקי
דיימון גופטון בתפקיד ג'יי ג'ונסון
ג'ו לו טרוליו בתפקיד ג'ף סשנס
מייקל הייאט בתפקיד לורטה לינץ'
ספנסר גארט בתפקיד ביל סוויני
ג'ון בורז'ואה בתפקיד ג'ון ברנן
פול בייטס בתפקיד דניס מקדאנה
אנתוני באודן בתפקיד ג'ורג' פפדופולוס
הרמון וולש בתפקיד דונלד טראמפ ג'וניור
פיליפ ריקיו בתפקיד ג'ארד קושנר
ניקולה ואן בורק בתפקיד סטיבן מילר
ריצ'רד בינסלי בתפקיד אלכסנדר דאונר
שונה מקדונלד בתפקיד נטליה וסלניצקאיה
טוני מונק בתפקיד סרגיי לברוב
סטאס קלאסן בתפקיד ולדימיר פוטין
הרולד טאוש בתפקיד מייקל רוג'רס
אנדרו די רוזה בתפקיד הסוכן הרץ ממשרד ה-FBI בניו יורק
הפקה

באוקטובר 2019 הוכרז כי בילי ריי יכתוב ויביים מיני-סדרה שהופקה על ידי אולפני הטלוויזיה של CBS שיהוו עיבוד לאוטוביוגרפיה "נאמנות עליונה" מאת ג'יימס קומי, כשג'ף דניאלס יגלם את קומי. ברנדן גליסון היה אמור לגלם את דונלד טראמפ, עם מייקל קלי, ג'ניפר אילי, הולי האנטר, סטיבן פסקוואלה, אונה צ'פלין, סקוט מק'ניירי, וויליאם סדלר וטי אר נייט בין השחקנים הנוספים שהוכרזו שיככבו, עם פיטר קויוטי כרוברט מולר. בילי ריי נפגש עם קומי מספר פעמים במהלך שנה לקראת הפקת הסדרה. הצילומים החלו בטורונטו בנובמבר 2019. תקציב הסדרה עמד על 40 מיליון דולר.
ביוני 2020 התגלתה הסדרה בשם "חוק קומי" והיא מורכבת משני פרקים בהיקף של ארבע שעות. הסדרה אמורה הייתה במקור לעלות לשידור ברשת Showtime לאחר הבחירות לנשיאות ארצות הברית 2020. עם זאת, בעקבות ביקורת מצד ריי בנוגע לתאריך השידור, תוכננה הסדרה לעלות לשידור במשך שני לילות, החל מ-27 בספטמבר 2020. בבריטניה הסדרה שודרה בארבעה חלקים ברשת Sky Atlantic ב-30 בספטמבר 2020. באוסטרליה הסדרה שודרה באותם תאריכים כמו בארצות הברית בשירות הסטרימינג Stan.‏ הסדרה שודרה ברשת WOWOW ביפן ב-1 בנובמבר 2020.
עמנואל פוירמן

| --- | --- |

 לידה:  22 בנובמבר 1902 קולומיאה, האימפריה האוסטרו-הונגרית 
 פטירה:  25 במאי 1942 (בגיל 39) ניו יורק, ארצות הברית 
 מקום קבורה:  בית הקברות קנסיקו 
 מוקד פעילות:  אוסטריה 
 תקופת הפעילות:  מ-1914 
 סוגה:  מוזיקה קלאסית 
 כלי נגינה:  צ'לו 
 חברת תקליטים:  פרלופון 
 פרסים והוקרה:  היכל התהילה של גראמי (1998) 
 
עמנואל פוֹיֶרמן (בגרמנית: Emanuel Feuermann;‏ 22 בנובמבר 1902 – 25 במאי 1942) היה צ'לן יהודי-אוסטרי-אמריקאי.
קורות חיים

עמנואל פוירמן נולד בשנת 1902 בקולומיאה שבגליציה, אוסטריה. הוריו היו מוזיקאים חובבים. אביו, שניגן בכינור ובצ'לו, היה מורו הראשון. גם אחיו הבכור של עמנואל, זיגמונד, גילה כישרון מוזיקלי. בשנת 1907 החליט אביהם לעקור עם משפחתו לבירה וינה. בגיל תשע למד פוירמן אצל פרידריך בוקסבאום (אנ') ואחר אצל אנטון ואלטר באקדמיה הקיסרית למוזיקה ואמנויות הבמה בווינה. בפברואר 1914, כשהיה בן 12, הופיע לראשונה בקונצרט עם הפילהרמונית של וינה בניצוח פליקס ויינגרטנר,  בנגינת הקונצ'רטו לצ'לו ברה מז'ור של יוזף היידן. בשנת 1917 נסע פוירמן ללייפציג שבגרמניה, שם למד אצל יוליוס קלנגל. בשנת 1919 התקבל פוירמן לעבודה בקונסרבטוריון גרצניך בקלן בהמלצת קלנגל, וב-1929 התמנה לפרופסור בבית הספר הגבוה למוזיקה בברלין.
בין שותפיו לנגינה באותם ימים היו קרל פלש, סיימון גולדברג ויוזף וולפשטאל ואת פאול הינדמית, שניגן בויולה בשלישיית מיתרים עם פוירמן וולפשטאל. כמו כן ניגן עם יאשה חפץ ועם ארתור רובינשטיין.
בשנת 1933, עם עליית הנאצים לשלטון בגרמניה, נאלץ פוירמן לפרוש ממשרתו בקונסרבטוריון מחמת מוצאו היהודי. הוא עבר ללונדון, יחד עם גולדברג והינדמית, ויצא לסיורי קונצרטים ביפן ובניו יורק (ובדרך הופיע גם בארץ ישראל). בשובו לאירופה ניגן בביצוע הבכורה של הקונצ'רטו לצ'לו מאת ארנולד שנברג, בניצוחו של תומאס ביצ'ם. לזמן מה עבר לציריך אך נקלע לאוסטריה בתקופת שקדמה לאנשלוס. ברוניסלב הוברמן סייע לפוירמן להימלט עם משפחתו לארץ ישראל, ומשם היגר בשנת 1937 לארצות הברית, שם לימד צ'לו במכון קרטיס למוזיקה בפילדלפיה.
קשריו עם הינדמית נפגמו כאשר זה ביכר על פניו את גרגור פיאטיגורסקי לביצוע הבכורה של הקונצ'רטו לצ'לו שלו.
פוירמן מת בניו יורק בגיל 39 לאחר ניתוח טחורים שגרתי. הצ'לו גופרילר העתיק שלו, משנת 1720, עבר לאחר מותו לצ'לן הרוסי-אמריקאי ג'וזף שוסטר.
פבלו קזאלס, שמקובל לראות בו אחד מגדולי הצ'לנים בכל הזמנים, ענה, כאשר נשאל על צ'לנים אחרים, "איזה אמן דגול היה פוירמן! מותו בטרם עת היה אבדה גדולה למוזיקה."
הוריו ואחותו של פוירמן התיישבו בתל אביב. אחיו, זיגמונד פוירמן, ניגן בשנות ה-40 וה-50 בתזמורת שירות השידור (תזמורת קול ישראל), וגיסו היה חבר התזמורת הארצישראלית.
כלי הנגינה של פוירמן

פוירמן ניגן בצ'לו גופרילר, שעבר לאחר מכן לרשותו של הצ'לן האמריקאי ג'וזף שוסטר וממנו אל יאשה זילברשטיין.
משנת 1932 עד מותו החזיק פוירמן גם בצ'לו שרב אמן ונציאני אחר, דומניקו מונטאניאנה בנה בשנת 1735. הכלי הזה, שהמשיך לשאת את שמו, נמצא כיום בידי צ'לן ואספן שווייצרי פוירמן החליף את הכלי הזה בצ'לו סטרדיוואריוס דה מונק משנת 1730.
לקריאה נוספת

נתן דונביץ, ארבעה מיתרים לתהילה: גדולי הצ'לנים, לוד: זמורה-ביתן, תשס"ב 2002, עמ' 54–78.
הערות שוליים

↑  לקראת קונצרט הצ'ליסט העולמי המפורסם פוירמן בבית העם, דבר, 25 באפריל 1934; א. ב., לקונצרט של עמנואל פויירמן, דבר, 27 באפריל 1934; תל אביב | קונצרט לפועלים של עמנואל פוירמן, דבר, טור 2, 29 באפריל 1934; תל אביב | הקונצרטים של עמנואל פוירמן, דבר, טור 3, 30 באפריל 1934. ביקורת: מנשה רבינוביץ, תוים | על הקונצרט של מנגן הויולונצ'ילה עמנואל פויארמן; על הקונצרט הסימפוני בהשתתפות עמנואל פויארמן, דבר, 8 במאי 1934; יצחק אדל, בעולם הנגינה | קונצרט סימפוני (בהשתתפות א. פויארמן ובנצוחו של הא' א. ד. יעקובסון, דואר היום, 11 במאי 1934.
↑  עמנואל פוירמן, דבר, 27 במאי 1942; גבריאל גראד, אמני המוסיקה בארצנו | זיגמונד פויירמן, המשקיף, 2 ביולי 1939; חגי חיטרון, לא על המוסיקה לבדה, באתר הארץ, 22 באפריל 2002.
↑  >, Cembal d'amour artist biography for Jascha Silberstein accessed March 6, 2008
↑  "ID: 2637, Type: cello". Cozio. אורכב מ-המקור ב-2007-09-27. נבדק ב-2006-08-22.
| --- | --- |
בקרת זהויות :  NLI: 987007275782705171  PLWABN: 9810537836205606  BNE: XX1288912  BnF: cb148099102 (data)  CANTIC: a10378273  CiNii: DA09100900  GND: 119289938  ISNI: 0000 0000 8146 5360  LCCN: n83121791  LNB: 000306071  MusicBrainz: 9dae71a5-ff73-4450-b623-b5aa7d0982d9  NKC: xx0160587  NLA: 54427552  NTA: 103954120  SELIBR: 174536  SNAC: w6bc49m1  SUDOC: 085676500  Trove: 1541662  VIAF: 66651681   WorldCat (עם VIAF): 66651681
קווין ססמן

| --- | --- |

קווין ססמן בכנס "קומיק-קון" בסן דייגו, יולי 2017
 לידה:  4 בדצמבר 1970 (בן 54) סטטן איילנד, ניו יורק, ארצות הברית ארצות הברית
 מדינה:  ארצות הברית 
 תקופת הפעילות:  מ-1998 
 מקום לימודים:  האקדמיה האמריקאית לאמנויות הדרמה  תיכון ניו דורפ  מכללת סטטן איילנד  סטודיו אייץ' בי 
 http://www.kevinsussman.com
 פרופיל ב-IMDb
 
קווין ססמן (באנגלית: Kevin Sussman; נולד ב-4 בדצמבר 1970) הוא שחקן קולנוע וטלוויזיה יהודי-אמריקאי, הידוע בין השאר בעקבות גילום הדמות וולטר בסדרה "בטי המכוערת" ובזכות הופעתו בתור סטיוארט בלום בסדרה "המפץ הגדול".
ביוגרפיה

ססמן נולד וגדל בסטטן איילנד למשפחה יהודית בעלת 4 ילדים. סיים את לימודי בתיכון ניו דורף. לאחר מכן למד בקולג' של סטטן איילנד במשך שנה אחת ולאחר מכן העביר את לימודיו באקדמיה האמריקאית לאמנויות הדרמה במנהטן. מאוחר יותר למד אצל המורה למשחק אוטה האגן במשך ארבע שנים.
קריירה

ססמן התחיל לשחק בפרסומות, כששיחק גיקים או חנונים במהלך בועת הדוט-קום עבור תאגידים כמו פדקס.
בשנת 1996 ביצע הופעת אורח בסדרה "חוק וסדר" בתור ג'ו. בשנת 1999, הוא ערך את הופעת הבכורה שלו בסרטו של בארי לוינסון "ליברטי הייטס" בתור אלן ג'וזף צוקרמן.
בשנת 2000 שיחק בדרמה הקומית "כמעט מפורסמים" של הבמאי קמרון קרואו; שקיבל ארבע מועמדויות לפרס האוסקר. שנה לאחר מכן, בשנת 2001 שיחק בסרט המדע-בדיוני "אינטליגנציה מלאכותית" שביים והפיק סטיבן ספילברג על פי רעיון של הבמאי סטנלי קובריק; הסרט צבר שלוש מועמדויות לפרס האוסקר באותה שנה.
בשנת 2002 השתתף בסרט הקומדיה "אין כמו אלבמה" בכיכובה של ריס וית'רספון; שם גילם ססמן את דמותו של בארי לוינשטיין. בהמשך השנה השתתף במותחן "משנים כיוון", אודות עורך דין מצליח וצעיר בוול סטריט (בן אפלק) שמתנגש עם רכבו עם איש ביטוח בגיל העמידה (סמואל ל. ג'קסון).
בשנת 2006 זוסמן עבר ללוס אנג'לס כאשר לוהק בתור אחת הדמויות הראשיות בסדרה זוכת הפרסים; "בטי" ברשת ABC (שמבוססת על הטלנובלה הקולומביאנית "אני בטי המכוערת"), שם הוא גילם את הדמות של וולטר.
בשנת 2009 הצטרף לקאסט העונה השנייה של סדרת הסיטקום "המפץ הגדול" ברשת CBS, שם גילם את דמותו של סטיוארט בלום; בעוד ססמן גילם דמות משנית, דמותו קודמה מהעונה השישית כחלק מקאסט השחקנים הראשי. את דמות זו גילם עד לסיום הסדרה במאי 2019.
פילמוגרפיה > קולנוע

| שנה | סרט | תפקיד | הערות |
| --- | --- | --- | --- |
| 1999 | ליברטי הייטס | אלן ג'וזף צוקרמן |  |
| 2000 | כמעט מפורסמים | לני |  |
| 2001 | קיץ אמריקני חם ורטוב | סטיב |  |
| 2001 | לנשק את ג'סיקה סטיין | בחור עם מחשבון |  |
| 2001 | אינטליגנציה מלאכותית | סופרנרד |  |
| 2002 | Pipe Dream | ג'יימס |  |
| 2002 | Threads | סיזר |  |
| 2002 | משנים כיוון | טיילר כהן |  |
| 2002 | אין כמו אלבמה | בארי לוינשטיין |  |
| 2004 | יומן האקסיות | אירה |  |
| 2005 | היצ' | נייל |  |
| 2006 | Funny Money | דניס סלייטר |  |
| 2006 | Ira & Abby | לני |  |
| 2006 | והזוכה הוא... | במאי פרסומות |  |
| 2008 | Heavy Petting | ראס |  |
| 2008 | ארוס עליה | בחור עם מכנס קצר |  |
| 2008 | Insanitarium | דייב |  |
| 2008 | לקרוא ולשרוף | טוכמן מארס |  |
| 2009 | לקחת את וודסטוק | סטן |  |
| 2010 | קילרים | מאק ביילי |  |
| 2010 | אלפא ואומגה | שייקי | דיבוב |
| 2012 | Freeloaders | בנדיקט "בני" ויקויקיס |  |
| 2012 | 2nd Serve | סקוט בלצ'ר |  |
פילמוגרפיה > טלוויזיה

| שנה | סדרה | תפקיד | הערות |
| --- | --- | --- | --- |
| 1996 | חוק וסדר | ג'ו | פרק: "Custody" |
| 1998 | Ghost Stories | ג'ואי הוואל | פרק: "It's Only a Movie" |
| 1999 | משמרת שלישית | בחור עם טובה | פרק: "History of the World" |
| 2000 | הסופרנוס | קווין | פרק: "Guy Walks into a Psychiatrist's Office..." |
| 2003 | חוק וסדר: כוונה פלילית | פיל הובארט | פרק: "Blink" |
| 2004 | ER | קולין | 2 פרקים |
| 2006–2007 | בטי | וולטר | תפקיד ראשי (עונה 1); 20 פרקים |
| 2007–2008 | קוראים לי ארל | דווין | 2 פרקים |
| 2008 | CSI | דון | פרק: "Two and a Half Deaths" |
| 2008 | The Middleman | איון אבי | פרק: "The Palindrome Reversal Palindrome" |
| 2009–2019 | המפץ הגדול | סטיוארט בלום | תפקיד חוזר (עונות 2–5) תפקיד ראשי (עונות 6–12); 84 פרקים |
| 2010 | המנטליסט | פיל רדמונד | פרק: "Rose-Colored Glasses" |
| 2010 | החבר'ה הטובים | סקייטר | 2 פרקים |
| 2010 | בית חולים לילדים | דאפי ג'יראפי | פרק: "Give a Painted Brother a Break" |
| 2012 | העשב של השכן | טרי | 3 פרקים |
| 2015 | קיץ אמריקני חם ורטוב: היום הראשון במחנה (אנ') | סטיב | 3 פרקים |
| 2022 | הנושרת | מארק רוסלר | מיני-סדרה |
| 2023 | שיעורים בכימיה | וולטר | 5 פרקים |
קטינקה דניאל

| --- | --- |
אין תמונה חופשית
 לידה:  17 בינואר 1913 בודפשט, האימפריה האוסטרו-הונגרית 
 פטירה:  10 בדצמבר 2010 (בגיל 97) סנטה ברברה, ארצות הברית 
 מדינה:  הונגריה, ארצות הברית 
 השכלה:  האקדמיה למוזיקה פרנץ ליסט בבודפשט (1932)  אוניברסיטת אטווש לוראנד (1941) 
 
קטינקה דניאל (בהונגרית: Dániel (née Scipiades) Katinka;‏ 17 בינואר 1913 בבודפשט – 10 בדצמבר 2010 בסנטה ברברה, קליפורניה) הייתה מחנכת מוזיקה אמריקאית ילידת הונגריה, מחלוצות ההוראה בשיטת קודאי.
ביוגרפיה

קטינקה (סקיפיאדס) דניאל נולדה בבודפשט. בשנת 1932 סיימה את לימודיה בחינוך יסודי במכללת נוטר-דאם למורים בעיר פץ' שבהונגריה והמשיכה ללימודי פסנתר וחינוך מוזיקלי באקדמיה למוזיקה ע"ש פרנץ ליסט בבודפשט, עד 1938. בשנת 1944 קיבלה תואר אבסולוטוריום
(מקביל לדוקטורט) באסתטיקה ובפדגוגיה של תולדות האמנות מאוניברסיטת Pázmány Péter בבודפשט. בין 1938 ל-1960 לימדה לפי שיטת קודאי בבתי ספר ציבוריים בהונגריה ואחר היגרה לארצות הברית בעקבות בעלה, הפסנתרן והמנצח ארנו דניאל (מנצח), שהתגורר שם מ-1948. כניסיון ראשון בארצות הברית החלה בשנת 1962 ללמד בשיטת קודאי בגן ילדים במונטצ'יטו שבקליפורניה והמשיכה בסנטה ברברה בשנת 1964. על יסוד עקרונותיו של ינו אדם הוציאה לאור כמה ספרי לימוד (בין 1970 ל-1987) וקלטות וידאו (1973 ו-1989), הכוללות שירי עם אמריקאים ואחרים לצד מוזיקה קלאסית מערבית. דניאל הפיצה את שיטת קודאי באמצעות הרצאות וסדנאות ברחבי ארצות הברית וב-1980 ייסדה את אגודת קודאי בדרום קליפורניה.
בשנת 2001 ניתן לקטינקה דניאל פרס מפעל חיים מארגון מחנכי קודאי האמריקאים.
ראו גם

שיטת קודאי
פסיכולוגיה של המוזיקה
רוברטו גויטרה
לקריאה נוספת

R.J. Ferrell: A Case Study of Characteristics and Means of Person-to-Person Influence in American Kodály Music Education: Katinka Scipiades Dániel (diss., U. of North Texas, 2003)
J. Bonnin: Katinka Dániel: Her Life and Her Contributions to Kodály Pedagogy in the United States (Saarbrucken, Germany, 2003)
הערות שוליים

↑  חוי צ'ינג ואנג, "קטינקה (סקיפיאדס) דניאל" במילון גרוב למוזיקה ומוזיקאים אונליין